**Sous embargo strict jusqu'au 16 septembre 11h00 CEST**



**Burundi : Atari ugusigana inkore ku maso, ivyaha bikomeye bihungabanya agateka ka zina muntu birabandanya n’intwaro rusangi yarunyutse.**

**Jeneve (16 Nyakanga 2021)** – Naho Umukuru w’igihugu Evariste Ndayishimiye yemanga ko azotsimbataza intwaro yubahiriza amategeko n’agateka ka zina muntu mu gihugu catabagajwe imyaka myinshi n’intwaro z’agacinyizo ; nta ngingo nyazo zotuma ibintu bihinduka burundu zirafatwa. Intwaro rusangi yarazingamye kandi ivyaha bikomeye vy’ihonyangwa ry’agateka ka zina muntu vyarabandanije kuva Umukuru w’igihugu ashikiriye ubutegetsi muri Ruheshi 2020.

Doudou Diène arongoye Umurwi wa ONU ushinzwe gutohoza ivy’ i Burundi yavuze ati : « Naho igihugu gisa nkigitumbereye mu nzira nyayo, hari impamvu nyinshi zituma tugumana amakenga kuvyerekeye ihonyangwa rikomeye ry’agateka ka zina muntu i Burundi ». Yabivuze ariko ashikiriza icegeranyo ca gatanu k’umurwi mukuru mpuzamakungu i Jeneve. « Ndasavye abantu bose bitwararika Uburundi ko boguma barikanuye bakitegereza neza ibiriko birabera mu kinyegero. Kuva Umukuru w’igihugu Ndayishimiye ashikira ubutegetsi, haheze amezi 15, uretse ko ihonyangwa rikomeye ry’agateka ka zina muntu ribandanya ; ahubwo mu bintu bimwe bimwe igihugu carasubiye inyuma».

Akarorero ni ivyaha bikomeye vy’ihonyangwa ry’agateka ka zina muntu vyabaye inyuma y’ibitero vy’abarwanyi kuva mu kwezi kwa munani 2020. Mu gukurikina abantu bikekwa ko boba barateye canke boba barafashije imigwi y’abarwanyi, inzego zijejwe umutekano zakurikirana cane cane abanywanyi b’umugambwe mukuru utavuga rumwe na Leta, CNL, abahora mu gisoda ca kera c’Igihugu (ex-FAB) benshi bakaba bari abatutsi, bamwe mu bahungutse n’abo mu miryango yabo. Bamwe barishwe, abandi baranyuruzwa canke bafatwa bunyamaswa mu gihe bari bafunzwe bidaciye mu mategeko.

Naho amabi afatiye kuri politiki yasa nayagabanutse mu nyuma y’amatora ya 2020, ubutegetsi ntibwihanganira abatavuga rumwe na Leta. Abanywanyi b’imigambwe idahuza na Leta, cane cane abo muri CNL, bama bazitiwe birenze kandi uburenganzira bwabo bugahonyangwa kuko, kuva muri Ruheshi 2021, baranyuruzwa, barafatwa bakongera bagafungwa mu buryo bunyuranye n’amategeko, bagasinzikarizwa ubuzima bakongera bagafatwa bunyamaswa.

Mu cegeranyo gishasha cashikirijwe uno munsi, uyu murwi werekanye ukwivuguruza k’ubutegetsi : ku ruhande rumwe, ubutegetsi bwarakuyeho ibihano vyari bibangamiye abaharanira agateka ka zina muntu n’ibinyamakuru ; irongera irarekura bamwe mu baharanira agateka ka zina muntu n’abamenyeshamakuru. Ku rundi ruhande, Leta yarafashe ingingo zo gucungera mu ntumbero yo gukandamiza akazi k’amashirahamwe mvamakungu ikongera ikagaragaza ko itihanganira ubumeyeshamakuru bwigenga.

Ihonyangwa ry’agateka ka zina muntu rikorwa cane cane n’abakozi b’iperereza (SNR), abapolisi – harimwo n’abakorera mu mirwi ijejwe kurwanya imigumuko (GMIR) -, Imbonerakure, urwaruka rwegamiye umugambwe uri k’ubutegetsi CNDD-FDD, bagirizwa gufata abantu bunyamaswa. Bimwe mu vyaha bakora bikaba bishobora kuba biri mu rutonde rw’ivyaha vy’agahomerabunwa vyo guhohotera ikiremwa muntu. Ariko, nkuko vyari mu 2015, babikora bakingiwe ikibaba ata bwoba bwo guhanwa.

Françoise Hampson, umwe mu bagize uyu murwi w’amatohoza, yavuze ati « I Burundi, intwaro ishingiye ku mategeko iguma isubira inyuma naho umukuru w’igihugu Ndayishimiye avuga ko agiye kuyisubizaho . Iyo ingingo za Leta zifashwe mu buryo butisunze amategeko, naho zoba ari nziza biratuma, muri rusange, amategeko adakurikizwa ». Yongeye aravuga ati : «I Burundi, ntawokwizera ko ubutungane bwobuza canke bugahana ivyaha vy’ihonyanga ry’agateka ka zina muntu. Icegeranyo cacu kirerekana ingene ubutegetsi bwigaruriye ubutungane muri iyi Leta nshasha».

Mu myaka itanu iheze, Umurwi wa ONU ujejwe gutohoza ivy’i Burundi nirwo rwego mpuzamakungu rwigenga rwonyene rwari rusigaye rutohoza, rukamenyesha ihonyangwa ry’agateka ka zina muntu mu Burundi. Kuva uwo murwi ushinzwe waregeranije intahe zirenga 1770, ukoresheje ubuhinga bwa none, muri Repubulika iharanira Demokarasi ya Kongo (RDC), mu Rwanda, muri Tanzania, muri Uganda n’ Iburundi.

Uyu murwi uzoshikiriza icegeranyo cawo mu rwego rwa ONU rujejwe agateka ka zina muntu itariki 23 Nyakanga 2021.

ISOZERO

***Inyandiko bita infographies mu congereza, mu gifaransa no mu kirundi muzisanga k’urubuga ngurukana bumenyi:***
<https://www.ohchr.org/EN/HRBodies/HRC/CoIBurundi/Pages/CoIBurundi.aspx>

***Uwujejwe abanyamakuru :*** *(Geneva) Sandra Miller, Office of the UN High Commissioner for Human Rights (OHCHR), Commission of Inquiry on Burundi + 41 22 917 3426 /* *miller1@un.org*

Uwifuza kumenya akazi kakozwe n’umurwi w’ishirahamwe mpuzamakungu ujejwe gutohoza amabi yakorewe i Burundi yoja k’urubuga ngurukana bumenyi: <https://www.ohchr.org/EN/HRBodies/HRC/CoIBurundi/Pages/CoIBurundi.aspx>